ລັດຖະບານ ປ. ໄບເດັນ ຈະຮັບເອົາອົບພະຍົບ ເຂົ້າມາຕັ້ງຖິ່ນຖານ ເພີ້ມຂຶ້ນ
ທ່ານຄຣິສໂຕເຟ ໂບຈານ ເຈົ້າໜ້າທີ່ອະວຸໂສ ຂອງອົງການຂ້າຫຼວງໃຫຍ່ອົບພະຍົບ ສະຫະປະຊາຊາດ ກ່າວວ່າ ອຸບປະສັກທີ່ສຳຄັນອີກອັນນຶ່ງ ໃນການຊ່ວຍເຫຼືອພວກອົບພະຍົບ ກໍຄືໄວຣັສໂຄໂຣນາ
ການເຂົ້າຮັບຕຳແໜ່ງໃນເດືອນທຳອິດຂອງປະທານາທິບໍດີໂຈ ໄບເດັນ ໄດ້ມີການເຊັນ ດຳລັດຝ່າຍບໍລິຫານຫຼາຍໆສະບັບ ເພື່ອກຳນົດນະໂຍບາຍຄົນເຂົ້າເມືອງຂອງສະຫະລັດ ຮວມທັງການລິເລີ້ມຄືນແລະຂະຫຍາຍໂຄງການອົບພະ ຍົບຂອງອາເມຣິກາ ແຕ່ພວກນັກຊ່ຽວຊານແລະກຸ່ມຈັດແຈງການຕັ້ງຖິ່ນຖານ ກ່າວຕໍ່ວີໂອເອວ່າ ຈະຕ້ອງໃຊ້ເວລາ ແລະຊັບພະຍາກອນເພື່ອຕ່າວປີ້ນການຕັດໃນການຮັບເອົາອົບພະຍົບເຂົ້າມາຕັ້ງຖິ່ນຖານ ຂອງລັດຖະບານທ່ານທຣຳ ໂດຍຫຼຸດການຮັບເອົາອົບພະ ຍົບລົງສູ່ລະດັບທີ່ຕ່ຳສຸດ ໃນຮອບຫຼາຍໆທົດສະວັດ ເລີ້ມແຕ່ເດືອນຕຸລາປີນີ້ ສະຫະລັດມີກຳນົດຈະຮັບເອົາພວກອົບພະຍົບຫຼາຍເຖິງ 125,000 ຄົນຕໍ່ປີ ເພີ້ມຈາກຈໍານວນທີ່ຈໍາກັດ 15,000 ຄົນໃນຕອນທ້າຍຂອງລັດຖະບານທ່ານທຣຳ ການປະກາດດັ່ງກ່າວອາດຈະພາໃຫ້ມີການປ່ຽນແປງໃນຊີວິດຂອງຫຼາຍໆຄົນ ເຊັ່ນທ້າວອັບດີຣີຊັກ ນົວ ອີບຣາຮິມ (Abdirizak Noor Ibrahim) ຕົ້ນຕໍແລ້ວ ທ້າວອີບຣາຮິມ ແມ່ນຫຼົບໜີສົງຄາມ ໃນນະຄອນຫຼວງໂມກາດິສຊູ ຂອງໂຊມາເລຍ ເມື່ອປີ 2004 ແລະເປັນອົບພະຍົບ ທີ່ນະຄອນໄນໂຣບີ ປະເທດເຄັນຢາ ລາວແລະຄອບຄົວໄດ້ຮັບການອະນຸຍາດ ໃຫ້ເດີນທາງມາຕັ້ງຖິ່ນຖານຢູ່ສະຫະລັດ ໃນປີ 2017 ຊຶ່ງເປັນເວລາດຽວກັນ ກັບທີ່ທ່ານດໍໂນລ ທຣຳເລີ້ມເຂົ້າຮັບຕຳແໜ່ງ ເປັນປະທານາທິບໍດີ ແລະລົງນາມໃນຄຳປະກາດ ຈຳກັດການເດີນທາງຈາກຫຼາຍໆປະເທດທີ່ມີປະຊາຊົນສ່ວນໃຫຍ່ເປັນມຸສລິມ ຮວມທັງໂຊມາເລຍ ທ້າວອີບຣາຮິມ ກ່າວຕໍ່ວີໂອເອວ່າ “ເວລາຂ້ອຍໄດ້ຍິນຂ່າວວ່າ ຜູ້ຄົນແບບດຽວກັນກັບຂ້ອຍ ແລະຊາວມຸສລິມອື່ນໆ ໄດ້ຖືກຫ້າ ມບໍ່ໃຫ້ເດີນທາງເຂົ້າມາໃນສະ ຫະລັດ ຂ້ອຍຮູ້ສຶກເສຍໃຈຫຼາຍ ແລະຮູ້ສຶກຜິດຫວັງ ແຕ່ຂ້ອຍກໍບໍ່ສາມາດເຮັດຫຍັງໄດ້ ມັນເປັນການຕັດສິນໃຈທີ່ຢູ່ເໜືອການຄວບຄຸມຂອງຂ້ອຍ ດ້ວຍເຫດນີ້ ນັບແຕ່ນັ້ນມາ ຂ້ອຍຈຶ່ງຢູ່ທີ່ນີ້ ແຕ່ດຽວນີ້ ຂ້ອຍເລີ້ມມີຄວາມຫວັງອີກນັບແຕ່ໄດ້ມີການປ່ຽນລັດຖະບານ ຂ້ອຍຈະຖືກຮັບເອົາແລະເຂົ້າໄປໃນປະເທດ ” ໃນຂະນະທີ່ພວກຕໍ່ຕ້ານບາງຄົນ ຕໍ່ການຈຳກັດຮັດແຄບ ໃນນະໂຍບາຍຄົນເຂົ້າເມືອງ ຂອງລັດຖະບານທ່ານທຣຳ ໄດ້ສະແດງຄວາມລະມັດລະວັງກ່ຽວກັບການຂະຫຍາຍໂຄງການ ຮັບເອົາອົບພະຍົບເຂົ້າມາຕັ້ງຖິ່ນຖານ ແຕ່ພວກສະໜັບສະໜຸນອົບພະຍົບກ່າວວ່າ ເປົ້າໝາຍຂອງທ່ານບໍ່ສາມາດບັນລຸໄດ້ ໂດຍພຽງແຕ່ຈະເພີ້ມຈຳນວນໃນການຮັບເອົາອົບພະຍົບເທົ່ານັ້ນ ທ່ານຄຣິສໂຕເຟ ໂບຈານ (Christopher Bojan) ເຈົ້າໜ້າທີ່ອະວຸໂສຂອງອົງການຂ້າຫຼວງໃຫຍ່ອົບພະຍົບສະຫະປະຊາຊາດ ກ່າວວ່າ ອຸບປະສັກທີ່ສຳຄັນອີກອັນນຶ່ງໃນການຊ່ວຍເຫຼືອພວກອົບພະຍົບກໍຄືໄວຣັສໂຄໂຣນາ